Арлен Кашкурэвіч

**Арле́н Міха́йлавіч Кашкурэ́віч** (Арсен; 15 верасьня 1929 — 26 жніўня 2013) — беларускі мастак-графік. Народны мастак Беларусі (1973). Ляўрэат Дзяржаўнай прэміі Беларусі (1972), Заслужаны дзяяч мастацтваў Рэспублікі Беларусь.

## Біяграфія
Нарадзіўся 15 верасьня 1929 году ў сям’і службоўца. У нямецка-савецкую вайну ў эвакуацыі ў Саратаве. У 1953 годзе скончыў Менскую мастацкую вучэльню. У 1959 годзе скончыў аддзяленьне графікі Беларускага Дзяржаўнага тэатральна-мастацкага інстытуту. Дыплёмная праца — ілюстрацыі да раману ісьляндзкага пісьменьніка Г. Лякснэса «Атамная станцыя». Ад 1959 да 1969 году выкладаў у гэтым інстытуце. 

Быў сябрам Саюзу мастакоў СССР, Беларускага саюзу мастакоў. Працаваў ў жанры станковай графікі, афармляў кнігі. Быў прафэсарам-візытатарам ЭГУ. Атрымаў дзясяткі міжнародных і нацыянальных прэміяў за кніжнае афармленьне. Працы экспанаваліся ў шматлікіх краінах сьвету. 

Памёр 26 жніўня 2013 году, пахаваны на Ўсходніх могілках Менску.

## Творчасьць
Сярод працаў **станковай графікі**:

* сэрыя «Горад і людзі» (1963—1964)
* сэрыя «Партызаны» (1969—1970)
* сэрыя «Купаліяна» (на аснове вобразаў твораў Янкі Купалы, 1971)
* сэрыя «Блякада» (1979)
* «Прысьвячэньне В. Быкаву» (трыпціх, 1984)
* «Спрадвечнае» (трыпціх, 1984)
* «Напалм» (дыпціх, 1985)
* сэрыя «Асьветнікі» (1989)
* сэрыя «Сьвятыя зямлі Беларускай» (ад 1993)

**Ілюстрацыі**
* Біблейскія кнігі «Найвышэйшая песьня Салямонава», «Эвангельле паводле Лукі», «Апакаліпсіс».
* Апавяданьне «Курган» Янкі Купалы (1967).
* Раман «Авадзень» Э. Войніч (1968).
* Раман «Каласы пад сярпом тваім» Уладзімера Караткевіча (1968).
* Раман «Дзікае паляваньне караля Стаха» Уладзімера Караткевіча (1983).
* Паэма «Песьня пра зубра» Міколы Гусоўскага (у перакладзе на беларускую мову 1973).
* «Чазенія» Ўладзімера Караткевіча.
* «Ладзьдзя роспачы» Ўладзімера Караткевіча.
* Драма «Фаўст» Гётэ (1976).
* Аповесьць «Карнікі» Алеся Адамовіча.
* Кніга «Рандэву на манэўрах» Уладзімера Арлова.

**Партрэты** гістарычных дзеячаў Беларусі (Міндоўга, Жыгімонта Старога ды іншых).

Ілюстрацыі выкананыя ў тэхніцы афорту, лінагравюры ды эстампу. За сэрыі станковых працаў «Партызаны» ды «Купаліяна» ў 1972 годзе ўзнагароджаны Дзяржаўнай прэміяй Беларусі.

**Выставы**
* 2007 «Разам» (супольная, Менск)
* 2005 «Concerto Grosso» (пэрсанальная, Менск)
* 1987 Графіка А. Кашкурэвіча (пэрсанальная, Полацак)

## Асабістае жыцьцё
Жонка — Людміла Аляксандраўна Красьнеўская-Кашкурэвіч, сыны Ігар ды Тодар таксама мастакі.

## Крыніцы

## Літаратура
* Быкаў В. Арлен Кашкурэвіч [аб творчасьці графіка]. — У кн.: Быкаў В. Праўдай адзінай. Літаратурная крытыка, публіцыстыка, інтэрв’ю. Мн., 1984. С. 125—127.
* Варанько К. Да юбілею мастака А. М. Кашкурэвіча // Мастацкая адукацыя і культура: 2004. — № 4. — С. 15-16.
* Ганчароў, Мікалай Іванавіч. Арлен Міхайлавіч Кашкурэвіч. : Біягр. нарыс / Рэд. Г. П. Падбярэзскі. — Мн. : Беларусь, 1976. — 64 с.
* Іван Шамякін. Мой суаўтар — мастак: [Аб ілюстрацыях А. Кашкурэвіча да рамана «Сэрца на далоні»] // Літаратура і мастацтва. 11 жніўня 1964.
* Інтэрвію Арлена Кашкурэвіча Сяргею Харэўскаму // Наша Ніва. №42, 2004.
* Караткевіч Уладзімер. Князь і гусьляр. [А. Кашкурэвіч] // Маладосьць. 1969, №8. С. 113.
* Familia: А. Кашкурэвіч, І. Кашкурэвіч, Т. Кашкурэвіч. Жывапіс. Графіка: Каталог. — Мн.: Рэкламэкспарт, 1993. — 24 с.

## Вонкавыя спасылкі
* Алена Киселевич. Артыкул пра выставу Арлена Кашкурэвіча на euramost.org
* «Памёр мастак Арлен Кашкурэвіч», Наша Ніва, 26 жніўня 2013 г.

Катэгорыя:Нарадзіліся ў Менску
Катэгорыя:Беларускія мастакі і мастачкі
Катэгорыя:Заслужаныя дзеячы мастацтваў Беларусі
Катэгорыя:Ляўрэаты Дзяржаўнай прэміі БССР
Катэгорыя:Пахаваныя на Ўсходніх могілках Менску